**Carpe diem!**

Bog dade čovjeku dar života i prokletstvo smrti. Na nama je da iskoristimo taj dan do krajnjih granica i da se ne brinemo o smrti. Smrt ne možemo izbjegavati vječno.

Iako nisam neki vjernik, niti vjerujem u Boga, ova mi teza ima potpunog smisla. Misao na smrt nikako ne donosi sreću, a to je cilj života; pronalazak sreće. Ako ne, čemu život? Obrazovati se, upisati dobar fakultet, naći stabilan posao i osnovati obitelj. Zašto sve to? Da bismo pronašli sreću. Ako pak to nije tvoja šalica čaja, napravi nešto što te usrećuje. Čovjek mora živjeti punim plućima, iskoristiti svaki dan, od jutra do sutra. Kako je to najlakše? S prijateljima. Što su to točno prijatelji? Ljudi koji su s tobom kad treba učiniti najluđe stvari, ljudi koji su tu kada ih trebaš, ali, najvažnije, ljudi s kojima si sretan kada si s njima. Ako si pak vuk samotnjak, budi vuk samotnjak! Radi sve radi postizanja sreće, makar to bile bizarne stvari poput piromanije ili promatranja ptica. Svako sebi kroji sreću; neće uskršnji zec iskočiti iz šahte i dati ti sladoled na tvojem putu do posla. Iskoristi svoj dan, budi produktivan! Sigurno će se nešto bolje dogoditi ako ugasiš maraton sapunica i izađeš van na zrak, pomogneš roditeljima ili se socijaliziraš.

Čovjek je rođen da živi, ne da razmišlja o smrti. To je za Edgare Allane Poeove i za ostalu „goth“ dječurliju koja kozjom krvi prizivaju sotonu. Iskoristi dan, nađi svoju sreću, jer živi se jednom, i bolje punim plućima, nego umom punim smrti.

Adrijan Bogojević, 2.b